11.8.2023
SK
Úradný vestník Európskej únie
C 283/135 Streda 15. februára 2023
(5)
Cieľom iniciatívy je upevniť konkurencieschopnosť a odolnosť technologickej a priemyselnej základne v oblasti polovodičov pri súčasnom posilnení a diverzifikácii výskumnej, vývojovej a inovačnej kapacity jej ekosystému polovodičov, znížení miery závislosti od obmedzeného počtu spoločností z tretích krajín a geografických oblastí a posilnení jej kapacít navrhovať a vyrábať vyspelé, udržateľné a inovatívne komponenty.
Tieto ciele by malo podporiť preklenutie medzery medzi vyspelými kapacitami Únie v oblasti výskumu, vývoja a inovácií a ich využívaním v priemysle a investovanie do tohto úsilia.
Iniciatíva by mala podporovať budovanie kapacít s cieľom umožniť výskum, vývoj a inovácie, navrhovanie, výrobu, balenie a integráciu systémov v oblasti polovodičových technológií novej generácie, ako sú fotonika a kvantové technológie, ako aj vývoj existujúcich polovodičových technológií.
Mala by zintenzívniť spoluprácu medzi kľúčovými aktérmi v celej Únii, čím sa posilnia európske dodávateľské a hodnotové reťazce v oblasti polovodičov, budú zásobovať kľúčové priemyselné odvetvia a vytvoria nové trhy.
(5a)
Na dosiahnutie čo najväčšieho možného vplyvu financovania z prostriedkov Únie a najúčinnejšieho príspevku k cieľom politiky Únie by sa spoločný podnik pre čipy a fond pre čipy mali snažiť o dosiahnutie maximálneho potenciálu partnerov zo súkromného a/alebo verejného sektora.
K takýmto partnerom by mal patriť priemysel, organizácie z oblasti výskumu, vývoja a inovácií a technologické organizácie, subjekty s verejnoprávnym poslaním na miestnej, regionálnej, vnútroštátnej alebo medzinárodnej úrovni, ako aj organizácie občianskej spoločnosti, ako sú napríklad nadácie, ktoré podporujú a/alebo vykonávajú výskum, vývoj a inovácie, za predpokladu, že žiadaný účinok Únia účinnejšie dosiahne v partnerstve než sama.
(5b)
Spoločný podnik pre čipy a fond pre čipy by mali spoločne zriadiť partnerstvo subjektov súkromného a/alebo verejného sektora, napríklad prostredníctvom memoránd o porozumení, s cieľom účinnejšie dosiahnuť konkrétne vplyvy.
Do takýchto partnerstiev by mohol byť zapojený priemysel, organizácie z oblasti výskumu, vývoja a inovácií a technologické organizácie, subjekty s verejnoprávnym poslaním na miestnej, regionálnej, vnútroštátnej alebo medzinárodnej úrovni, ako aj organizácie občianskej spoločnosti, ako sú napríklad nadácie, ktoré podporujú alebo vykonávajú výskum, vývoj a inovácie.
(5c)
S cieľom dosiahnuť účinnú otvorenú strategickú autonómiu by prijímatelia finančnej podpory vyplývajúcej z tejto iniciatívy mali prijať opatrenia na zabránenie neželanému transferu technológií a prenosu znalostí, ktoré boli vyvinuté a dosiahnuté v rámci iniciatívy, a to s využitím škály nástrojov dostupných na úrovni Únie a na vnútroštátnej úrovni.
Členské štáty a Komisia by mali byť informované a mali by mať možnosť konať, keď vznikne riziko transferov alebo presunov zo subjektov Únie do krajín mimo Únie v dôsledku zahraničných prevzatí alebo iných opatrení prijatých subjektmi mimo Únie s cieľom vynútiť si transfer technológií alebo prenos znalostí.
(5d)
Investovanie do talentov a zručností by sa malo považovať za kľúčovú prioritu iniciatívy.
Dostupnosť talentov má zásadný význam pre prilákanie investícií do polovodičov.
Únia by mala podporovať ľudský potenciál a zručnosti prostredníctvom vzdelávania v oblasti STEM s osobitným zameraním na ženy, ktoré sú v týchto odvetviach nedostatočne zastúpené.
Aby sa maximalizoval účinok spoločného podniku pre čipy, mal by sa snažiť nájsť synergie s inými programami a možnosťami financovania v oblasti zručností a vzdelávania.
Spoločný podnik pre čipy by sa mal, ak je to relevantné a vhodné a podľa platných pravidiel programu Horizont Európa, usilovať o zintenzívnenie medzinárodnej spolupráce, ktorá má zásadný význam pre zabezpečenie prístupu k znalostiam, odborným znalostiam a trhom na celom svete.
(6)
Iniciatíve by sa malo poskytnúť primerané a potrebné financovanie, aby mohla dosiahnuť svoje ambiciózne ciele.
Iniciatíva by sa mala vykonávať prostredníctvom akcií, ktoré by mali vychádzať zo silnej vedomostnej základne, ktorú nadobudol spoločný podnik pre kľúčové digitálne technológie.
Spoločnému podniku pre kľúčové digitálne technológie by sa mala zadať úloha, aby prostredníctvom akéhokoľvek nástroja alebo postupu stanoveného v programe Horizont Európa alebo Digitálna Európa poskytoval finančnú podporu akciám financovaným v rámci iniciatívy.
Spoločný podnik pre kľúčové digitálne technológie by sa mal okrem toho premenovať na spoločný podnik pre čipy.
Počas obdobia trvania spoločného podniku pre čipy by sa malo vyčleniť aspoň 2,5 miliardy EUR na pilotné linky, infraštruktúry pre návrhy, kompetenčné centrá a iné činnosti budovania kapacít.
(7)
Na činnosti financované z prostriedkov spoločného podniku pre čipy by sa mal vzťahovať jeden pracovný program, ktorý by mala prijať správna rada.
Pred prípravou každého pracovného programu by rada verejných orgánov, pri zohľadnení odporúčaní Európskej rady pre polovodiče a vstupných informácií od ostatných relevantných